Diari Oficial de la Generalitat Valenciana


Sumari del DOGV 313, del 04-12-1985 (1985/805396)

DECRET 173/1985, de 28 d'octubre, del Consell de la Generalitat Valenciana, de creació de la Junta Qualificadora de Coneixements de València.
---------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1985/10/28/173/dof/vci/html**

### Dades del document

Número de DOGV
:   313

Data del DOGV
:   04-12-1985

Secció del DOGV
:   DISPOSICIONS GENERALS

Número del document
:   1985/805396


Data del document
:   28-10-1985

Organisme emissor
:   Conselleria de Cultura, Educació i Ciència

Tipus de document
:   Decret

Anàlisi jurídica

Decret 173/1985, de 28 d'octubre, del Consell de la Generalitat Valenciana, de creació de la Junta Qualificadora de Coneixements de Valencià.  
La Llei 4/1983, de 23 de novembre, d'Us i Ensenyament del Valencià, estableix en l'article 30.2 que «en les bases de la convocatòria per a l'accés a càrrecs, ocupacions i funcions públiques, la Generalitat Valenciana i les Corporacions locals, en l'àmbit de les respectives competències, valoraran el coneixement del valencià, per tal que puguen realitzar-se les funcions públiques d'acord amb els principis d'ús del valencià previstos en aquesta Llei».   
L'article 16 de l'esmentada Llei disposa que «les empreses de caràcter públic, així com els serveis públics directament dependents de l'Administració, han de garantir que els empleats que tenen relació directa amb el públic tinguen el coneixement suficient del valencià per a atendre amb normalitat el servei que els és encomanat».   
També l'article 25 de la mateixa Llei determina que el Consell de la Generalitat Valenciana vetlarà perquè el valencià tinga una adequada presència als mitjans de comunicació.   
Aquests manaments legals, així com la necessitat de cobrir les sol·licituds creixents de cursos de valencià per a adults, que durant un llarg període han estat ateses per entitats de caràcter privat, a causa de la manca produïda per l'absència de l'ensenyament del valencià en el currículum escolar i en els plans d'estudi dels diferents nivells educatius, a més de la necessària existència d'un organisme oficial que acredite els coneixements de domini de la llengua a qualsevol sol·licitud que en supere les proves corresponents, exigeix que en la situació actual es cree una Junta Qualificadora de Coneixements de Valencià, organisme oficial al qual se li encomana la tasca examinadora i expedidora de Certificats corresponents als coneixements de valencià, als efectes prevists per la Llei 4/83, de 23 de novembre, d'Us i Ensenyament del Valencià.   
Per tot això i en virtut del que disposa l'esmentada Llei en la seua Disposició Final primera, a proposta del Conseller de Cultura, Educació i Ciència, i amb la deliberació prèvia del Consell de la Generalitat Valenciana, en sessió celebrada el dia 28 d'octubre de 1985,  
DECRETE:  
Article primer  
Es crea la Junta Qualificadora de Coneixements de Valencià, organisme encarregat d'establir i efectuar les proves per a l'obtenció de Certificats de coneixements de valencià per part de la població adulta.   
Article segon  
La composició de la Junta Qualificadora de Coneixements de Valencià és la següent:   
- President: El Director General d'Educació Bàsica i Ensenyaments Especials de la Conselleria de Cultura, Educació i Ciència, que podrà delegar la presidència en qualsevol dels tres vice-presidents, o, excepcionalment, en altres membres de la Junta.   
- Vice-presidents:   
El Cap del Gabinet d'Us i Ensenyament del Valencià de la Conselleria de Cultura, Educació i Ciència. El Director de l'Institut Valencià d'Administració Pública de la Conselleria d'Administració Pública. Un Professor representant de les Universitats de la Comunitat Valenciana.   
- Vocals: En nombre de nou, vuit d'aquests escollits per la Conselleria de Cultura, Educació i Ciència, entre les persones de major prestigi en matèria lingüística i el Cap del Gabinet d'Us i Normalització Administrativa de l'Institut Valencià d'Administració Pública.   
Els Vocals són designats pel Conseller de Cultura, Educació i Ciència per un termini de dos anys, transcorregut el qual podran ser designats de nou, sempre que es renove un terç del total dels vocals.   
- Secretari d'Actes, sense vot, que serà un funcionari adscrit al Gabinet d'Us i Ensenyament del Valencià de la Conselleria de Cultura, Educació i Ciència, el qual tindrà al seu càrrec totes les tasques derivades del funcionament de la Junta.   
Article tercer  
La Junta Qualificadora de Coneixements de Valencià, podrà funcionar en Ple i en Comissió de Torn.   
Article quart  
El Ple es compon de la totalitat dels membres de la Junta.   
Correspon al Ple de la Junta Qualificadora de Coneixements de Valencià:   
- Establir el tipus de proves adequades per a l'obtenció de Certificats i acordar les modificacions que crega convenients.   
- Determinar els programes adequats a cada nivell, així com fer-hi les esmenes que en la pràctica considere oportunes   
- Fixar els criteris adients per tal de procedir a l'homologació i convalidació d'altres Certificats que puguen acreditar els examinands, així com per a comprovar-ne la veracitat i validesa, mitjançant les proves que considere pertinents.   
La Junta Qualificadora de Coneixements de Valencià es reunirà amb caràcter ordinari dues vegades a l'any, i extraordinàriament, en els llocs i dies que el President establesca, d'acord amb les necessitats que es plantegen.   
Article cinquè  
Les Comissions de Torn derivades de la Junta, que es formen per a cada convocatòria específica, seran integrades almenys per un President, un Secretari i dos Vocals.   
Aquestes Comissions de Torn establiran els barems de puntuació propis de cada exercici i en fixaran les qualificacions pertinents. Així mateix, en subscriuran les actes i els certificats corresponents a cada alumne.   
Correspon al Director General d'Educació Bàsica i Ensenyaments Especials de la Conselleria de Cultura, Educació i Ciència, en qualitat de President de la Junta Qualificadora de Coneixements de Valencià, la designació dels membres de cada Comissió de Torn, una vegada que la Junta n'haja emés el seu parar.   
Article sisé  
Quan la correcció de proves ho exigesca per la gran quantitat d'exercicis existents, els membres de cada Comissió de Torn podran ser ajudats per auxiliars correctors designats per la pròpia Comissió, que no intervindran absolutament en la qualificació dels exercicis.   
Article seté  
Els Certificats de Coneixement de Valencià que expedirà la Junta Qualificadora de Coneixements de Valencià, sense perjudici que puguen ser objecte de modificacions o d'ampliacions futures, són els següents:   
a) Certificat de Coneixement Oral del Valencià.   
b) Certificat de Coneixement Elemental (oral i escrit) del Valencià.   
c) Certificat de Coneixement Superior (oral i escrit) del Valencià.   
d) Certificat de Capacitació Tècnica (oral i escrita) del Valencià.   
Per poder obtenir el Certificat b) és preceptiu que l'examinand acredite la possessió del Certificat a).   
De la mateixa manera, per obtenir el Certificat d), és perceptiu que l'examinand acredite la possessió del Certificat c).   
Fora d'aquests casos no s'exigeix haver superat les proves referents a la gradualitat dels Certificats, ni tampoc cap tipus de requisit acadèmic habitual.   
El Certificat d) haurà d?especificar les diverses modalitats de Capacitació Tècnica en què es subdivideix:   
1) Llenguatge Administratiu.   
2) Llenguatge Periodístic.   
3) Locució adequada als Mitjans de Comunicació Social.   
4) Ensenyament de Valencià a adults.   
Article vuité  
La Convocatòria de les proves corresponents a l'obtenció de cadascun dels Certificats esmentats s'haurà de fer de manera que possibilite la no coincidència temporal per tal que un examinand puga obtenir qualssevol dels Certificats que desitge.   
Hom estableix dues convocatòries d'examen: una ordinària que se celebrarà durant el mes de maig, i una d'extraordinària que hom celebrarà durant el mes d'octubre.   
El Pagament de les taxes corresponents facilita, per una ocasió, els drets d'examen de les dues convocatòries.   
Article nové  
La inscripció en les susdites proves, per a l'obtenció de qualsevol Certificat, serà lliure per a qualsevol persona major de quinze anys.   
Haurà de formalitzar l'esmentada inscripció mitjançant una instància específica dirigida al President de la Junta, que podrà ser presentada als Serveis Territorials de la Conselleria de Cultura, Educació i Ciència, o bé en el propi registre general, o mitjançant qualsevol dels sistemes establerts en l'article 66 de la Llei de Procediment Administratiu.   
DISPOSICIO FINAL  
Hom autoritza la Conselleria de Cultura, Educació i Ciència per l'adopció de les disposicions necessàries per a l'execució i el desplegament d'aquest Decret.   
València, 28 d'octubre de 198.   
El President de la Generalitat,  
JOAN LERMA I BLASCO  
EL Conseller de Cultura, Educació i Ciència,  
CEBRIA CISCAR I CASABAN


Còpia Permalink ELI